**Când luna îşi aşterne vălul nopţii...**

*Danab*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când luna îşi aşterne vălul nopţii

Cu stele înflorite-n Empireu,

Iar soarele în zorii dimineţii

Se leagănă pe-un fir de alizeu,

Chiar dacă cel vrăjmaş îmi iese-n cale

Cerându-mi sufletul pentru nimic

Si trist de umblu prin a morţii vale

Văzându-mă pe zi mereu mai mic,

M-ascund în Mâna Ta.. acolo-i pace!

Acolo visele mi se-mplinesc,

Iar norul frământat n-are ce-mi face

Când zi de zi Iubirea Ta primesc.

Tu eşti Izvorul meu de mângâiere...

Vorbească cei din jur tot ce doresc!

Eu prind cu mâna stelele-n cădere

Şi-n inima mea toate înfloresc,

Când îmi şopteşti că totul are-o vreme

Şi plâns şi zbucium- toate au liman,

Iar inima iubirea când o cere

Ungi însetarea ei cu-al Tău balsam.

Bătaia crengilor ce sunt golaşe,

Nu vreau s-o mai ascult... îmi e străină

Eu vreau din flori tăcute şi gingaşe

Să sorb mereu parfum.. să sorb lumină...

Şi să îmi vindeci rănile murdare

De faptele ce-mi stau pe drum spinos,

Te-aştept să vii! Puterea Ta e Mare

Şi mare e Iubirea Ta, Hristos!

Nu vreau pământul, coama lui mănoasa

Cu plinul lui de vin şi de dureri,

Doar zborul îl visez înspre Acasă

Acolo-i Vinul dulcei Mângâieri!

Când luna fulguiește printre case

Tăcerea nopţii declarând deplină,

Eu vreau din flori tăcute şi gingaşe

Să sorb parfum.. să sorb blânda Lumină!

11.04.2016